5 ಲಕ್ಷಕ್ಕೆ ಆನ್ಲೈನ್ನಲ್ಲಿ ಬೆಕ್ಕಿನ ಮರಿ ಆರ್ಡರ್ ಮಾಡಿದ್ದ ದಂಪತಿ, ಮನೆಗೆ ಬಂತು ಹುಲಿಮರಿ ಆನ್ಲೈನ್ನಲ್ಲಿ ಯಾವುದಾದ್ರೂ ವಸ್ತು ಆರ್ಡರ್ ಮಾಡಿದಾಗ, ಕೆಲವೊಮ್ಮೆ ಫೋಟೋದಲ್ಲಿ ಕಂಡ ವಸ್ತುಗೂ, ಡೆಲಿವರಿಯಾದ ವಸ್ತುಗೂ ಅಜಗಜಾಂತರ ವ್ಯತ್ಯಾಸ ಇರುತ್ತೆ. ಮೊಬೈಲ್ ಅಥವಾ ಕಂಪ್ಯೂಟರ್ ಸ್ಕ್ರೀನ್ನಲ್ಲಿ ನೋಡಿ ಇಷ್ಟಪಟ್ಟು ಖರೀದಿಸಿದ ವಸ್ತು, ನಾವಂದುಕೊಂಡಂತಿಲ್ಲ ಎಂದು ಅನೇಕ ಬಾರಿ ಬೇಸರವಾಗಬಹದು. ಆದ್ರೆ ಇಲ್ಲೊಬ್ಬರು ದಂಪತಿ ಭಾರೀ ಮೊತ್ತಕ್ಕೆ ಸವನ್ನಾ ಬೆಕ್ಕಿನ ಮರಿಯನ್ನ ಆರ್ಡರ್ ಮಾಡಿದ್ರೆ ಮನೆಗೆ ಹುಲಿಮರಿ ಬಂದಿದ್ದು, ಶಾಕ್ ಆಗಿದ್ದಾರೆ. ಫ್ರಾನ್ಸ್ನ ಬಂದರು ನಗರ, ಲೆ ಹ್ಯಾವ್ರೆಯ ದಂಪತಿ ಆನ್ಲೈನ್ನಲ್ಲಿ ಬೆಕ್ಕಿನ ಮರಿಯ ಜಾಹಿರಾತು ನೋಡಿ ಆಕರ್ಷಿತರಾಗಿ, ಕೂಡಲೇ ಅದನ್ನು ಆರ್ಡರ್ ಮಾಡಿದ್ದಾರೆ. ಇದಕ್ಕಾಗಿ ಅವರು 6000 ಯೂರೋ ಭಾರತೀಯ ಕರೆನ್ಸಿಯಲ್ಲಿ ಅಂದಾಜು 5,17,915 ರೂಪಾಯಿ ಹಣ ಪಾವತಿಸಿದ್ದರು. ಆದ್ರೆ ಆರ್ಡರ್ ಮನೆಬಾಗಿಲಿಗೆ ಬಂದ ಬಳಿಕ ದಂಪತಿ ಶಾಕ್ ಆಗಿದ್ದಾರೆ. ಯಾಕೆಂದರೆ ಅವರು ಆರ್ಡರ್ ಮಾಡಿದ್ದ ಬೆಕ್ಕಿನ ಮರಿ ಬದಲು ಸುಮಾತ್ರನ್ ಹುಲಿಮರಿ ಡೆಲಿವರ್ ಮಾಡಲಾಗಿತ್ತು. ಈ ವಿಚಾರ ತಿಳಿದ ದಂಪತಿ ಕೂಡಲೇ ಪೊಲೀಸರಿಗೆ ವಿಷಯ ತಿಳಿಸಿದ್ದಾರೆ. ಸುಮಾತ್ರನ್ ಹುಲಿಯನ್ನು ಮನೆಯಲ್ಲಿ ಖಾಸಗಿಯಾಗಿ ಸಾಕುವುದನ್ನು ನಿಷೇಧಿಸಲಾಗಿದೆ. ಅಲ್ಲದೇ ಸಿಐಟಿಇಎಸ್ ನಿಯಮಗಳ ಪ್ರಕಾರ ಈ ಹುಲಿಯನ್ನು ಸರಿಯಾದ ದಾಖಲೆಗಳಿಲ್ಲದೆ ಒಂದು ಪ್ರದೇಶದಿಂದ ಮತ್ತೊಂದು ಪ್ರದೇಶಕ್ಕೆ ಸಾಗಿಸುವ ಹಾಗಿಲ್ಲ. ಈ ಹಿನ್ನೆಲೆಯಲ್ಲಿ ಪ್ರಕರಣ ಬೆಳಕಿಗೆ ಬರುತ್ತಿದ್ದಂತೆ ದಂಪತಿ ಸೇರಿ 9 ಜನರನ್ನು ಪೊಲೀಸರು ಬಂಧಿಸಿದ್ದಾರೆ. ಸವನ್ನಾ ಬೆಕ್ಕು ಹೈಬ್ರಿಡ್ ತಳಿಯಾಗಿದ್ದು, ನೋಡಲು ಹುಲಿ ಅಥವಾ ಚಿರತೆಯಂತೆಯೇ ಕಾಣುತ್ತವೆ. ಇವು ಆಫ್ರಿಕನ್ ಕಾಡುಬೆಕ್ಕು ಸರ್ವಲ್ ಹಾಗೂ ಸಾಕುಬೆಕ್ಕಿನ ಕ್ರಾಸ್ ಬ್ರೀಡ್ ಆಗಿದೆ.